MHLELI: Kwelomphakathi ngicela ukusika elijikayo ngabaholi bethu abangamaqaba. Kuyiqiniso elingephikiswe ukuthi kunabantu abangakwazi ukuthi inhlonipho ikabili.Hlonipha abanye ukuze nawe uhlonishwe.Kunabantu abasezikhundleni abangakwazi ukukhuluma nabantu abangaphansi kwabo, abafuna ukunaka abantu ngokwezinga elithize. Uma ungumholi kakusho ukuthi abantu obaholayo bazithutha, khumbula sasingeke sibe ngabaholi sonke. Ezindaweni zokusebenza isiphelele inhlonipho, ikakhulukazi kwindlu emnyama. Kayikho into ecika njengokuphathwa umuntu ongumholi ngokwemfundo kodwa engazalwanga engumholi. Loyo muntu uyathanda ukudilika uma ekhuluma, angabi naso isisoka sokubeka into. Athande nokuhlonipha abantu ngokwezinga lemfundo, okanye ahloniphe ngokwesikhundla esithize, kanti uma ungumholi weqiniso uhlonipha nongafundile ngoba ngenye imini uyoludinga usizo lwakhe. Sinakho ukubukelana phansi thinandlu emnyama futhi siyathanda ukuthi uma sinezikhundla sinakwe. Umuntu angene emsebenzini abuze umphathi, kuthiwe akekho, kuyimanxa ebeka udaba lwakhe. Uthole ukuthi lolu daba belungadingi mphathi, kodwa ukubukele phansi wena obumsiza. Hlawumbe kwalo abemfuna ubevesi ezolunika wena lolu daba. Ndlu ensundu musa ukufuna umphathi, cela usizo ungabukeli phansi okusizayo ngaleso sikhathi. Uma ehluleka nguye ozoludlulisela phambili. Abaholi beqiniso bayahlonipha. Futhi kumele sikuvume ukuthi kukhona namaqaba afundile. Kumele singakhohlwa ukuthi singabaholi namhlanje ikusasa kasilazi. Kukhona la uthi uma ubheka emuva uthi bangcono abelungu ngoba uma unephutha babheka iphutha lakho, indlu emnyama igcina inegqubu elingapheli. Baningi kabi abantu abaxoshwa emisebenzini kungafanele ngoba kwabanenzondo. Abanye bashiya ngenxa yabaholi abangakwazi ukuhlonipha abanye abantu.Umuntu ungumuntu ngabantu, zibuze mphathi ukuthi kungani abantu obaphethe iningi labo bengakufuni. Uma usebenza ngokweqiniso angeke ebantwini abayikhulu uzondwe abangamashumi ayisishagalolunye, uthandwe ishumi kuphela. Uma kunjalo inkinga ikuwena, hlawumbe nakuleli shumi abantu abawogedleyihlekisa nje abakutshela ofuna ukukuzwa, hhayi iqiniso.Nasemabhizinisini indlu emnyama inenkinga yokuba lungaziwa usuku lokuhola, kuye ngokuthi ubengampintshekile yini yena. Uma empintshekile ningahola nje nangomhlaka-32! Uma silapha ukuba sisizane kungakuhle sihloniphane singabukelani phansi ngoba njengoba uphezulu nje ngenye imini uyokwehla.BONGANI MZO NGUBANE e-Ashdown